
ב"אלמגור" מתכוננים לבחירות

ארגון נפגעי הטרור מתכנן לפעול בשני מישורים: קידום מועמדים במפלגות קיימות והרצת רשימה עצמאית. 

וידאו בכתבה

חברי ארגון נפגעי הטרור "אלמגור" קיימו אמש (ב') כינוס במלון רמדה בירושלים בו הציגו את המהלכים שהארגון מתכנן לקראת הבחירות לכנסת. יו"ר הארגון, מאיר אינדור, הסביר: "צריך להיכנס לתחום הפרלמנטארי, לא עוד רק התחום החוץ-פרלמנטארי".

ב"אלמגור" רואים בבחירות הקרובות הזדמנות לקדם את מטרות הארגון ולהפיץ את המסר נגד שחרור מחבלים. הפעילות בימים הקרובים תתחלק לשניים: קידום מועמדים נפגעי טרור במפלגות הקיימות והרצת רשימה עצמאית לכנסת. אינדור מספר כי ב"ליכוד" יש כבר מועמד אחד: "חבר אחד מהנהלת הארגון, ד"ר אריה בכרך, הוא חבר תנועת הליכוד. פנינו אליו והוא הסכים לרוץ בפריימריז. אנחנו ננצל את ההרצה שלו לתעמולה".

בנוגע להרצת רשימה עצמאית, אינדור מבטיח כי במידה והרשימה תכנס לכנסת החברים יתחלפו בניהם והם לא "יידבקו לכיסאות". בנוגע לסיכויי ההצלחה, ב"אלמגור" מבטיחים להתחשב בסיכויים הצפויים בימים שלפני הבחירות והם יוודאו כי הם לא "מבזבזים" קולות ופוגעים במפלגות הימין.

